Kólumbíski glæpaforinginn Otoniel verður framseldur til Bandaríkjanna. Hann hefur verið eftirlýstur í Bandaríkjunum í mörg ár fyrir fíkniefnabrot.
Varnarmálaráðherra Kólumbíu Diego Molano staðfesti við dagblaðið El Tiempo í gær að glæpaforinginn Dairo Antonio Usuga, einnig kallaður Otoniel, verði framseldur til Bandaríkjanna. Þar er hann sakaður um að hafa flutt að minnsta kosti 73 tonn af kókaíni inn í landið frá árinu 2003 til 2014.
Otoniel var leiðtogi Flóagengisins svonefnda, þess stórtækasta í fíkniefnabransanum í Kólumbíu.
Otoniel náðist þar sem hann var í felum á afskekktum stað í Antioquia héraði nærri landamærum Kólumbíu að Panama. 500 hermenn tóku þátt í aðgerðinni, og voru 22 þyrlur notaðar til aðstoðar við að hafa hendur í hári hans. Einn lögreglumaður lést í aðgerðinni. Otoniel hafði dvalið í öruggum húsum á afskekktum stöðum víða um landið, og færði sig ört á milli staða til að forðast yfirvöld. Hann notaði ekki síma, heldur treysti á sendiboða til að eiga samskipti við undirmenn sína.
Hann er nú í haldi á herstöð í höfuðborginni Bogota að sögn fréttastofu BBC. Ivan Duque, forseti Kólumbíu fagnaði því að búið væri að handsama leiðtogann og sagði þetta jafnast á við fall Pablo Escobar á tíunda áratug síðustu aldar.